Úradný vestník L 177 , 04/08/1972 S. 0001 - 0002

Fínske špeciálne vydanie: Kapitola 3 Zväzok 4 S. 0232

Dánske špeciálne vydanie: Série I Kapitola 1972(III) S. 0788

Švédske špeciálne vydanie: Kapitola 3 Zväzok 4 S. 0232

Anglické špeciálne vydanie: Série I Kapitola 1972(III) S. 0827

Grécke špeciálne vydanie: Kapitola 03 Zväzok 8 S. 0096

Španielske špeciálne vydanie: Kapitola 03 Zväzok 6 S. 0057

Portugalské špeciálne vydanie Kapitola 03 Zväzok 6 S. 0057



Nariadenie Rady (EHS) č. 1674/72 z 2. augusta 1972 stanovujúce všeobecné pravidlá pre poskytovanie a financovanie podpory pre osivo RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na nariadenie Rady (EHS) č. 2358/71 [1] z 26. októbra 1971 o spoločnej organizácii trhu s osivom, a najmä na jeho článok 3 (4), so zreteľom na nariadenie Rady (EHS) č. 729/70 [2] z 21. apríla 1970 o financovaní spoločnej poľnohospodárskej politiky, a najmä na jeho článok 3 (2), so zreteľom na návrh Komisie, keďže článok 3 nariadenia (EHS) č. 2358/71 ustanovuje možnosť poskytovania podpory na produkciu určitého osiva, a keďže by sa mali ustanoviť všeobecné pravidlá na vykonávanie tohto ustanovenia; keďže podpora sa môže poskytnúť iba na produkciu základného osiva alebo uznaného osiva a keďže tieto produkty by sa mali jasne definovať; keďže aby sa mohla umožniť kontrola, základné osivo a uznané osivo sa musia produkovať podľa riadne registrovaných pestovateľských zmlúv a keďže semenárske podniky a šľachtitelia musia byť úradne schválení alebo registrovaní; keďže z administratívnych dôvodov by sa podpora v každom členskom štáte mala poskytovať iba vzhľadom na produkty zobraté z úrody na území toho štátu; keďže, ak má systém podpory riadne fungovať, je potrebný systém kontrol, aby sa zabezpečilo, že podpora sa poskytne iba na produkty, ktoré sú na to oprávnené; keďže taká podpora zahŕňa výdavky; keďže podľa článku 14 nariadenia (EHS) č. 2358/71 ustanovenia upravujúce financovanie spoločnej poľnohospodárskej politiky sa vzťahujú na túto podporu; keďže by sa preto malo bližšie určiť, že financovanie príslušnej podpory sa riadi podľa článku 3 nariadenia (EHS) č. 729/70, PRIJALA TOTO NARIADENIE: Článok 1 1. Podpora stanovená v súlade s článkom 3 nariadenia (EHS) č. 2358/71 sa poskytne tak, ako je to bližšie určené v nasledovných článkoch, pokiaľ ide o základné osivo a uznané osivo: - ako je definované v smernici Rady zo 14. júna 1966 [3] o predaji osiva krmovín, naposledy zmenenej a doplnenej smernicou z 30. marca 1971 [4], - ktoré spĺňajú normy a podmienky ustanovené uvedenými smernicami a - ktoré sú úradne uznané. 2. Od 1. februára 1973 ako dočasné opatrenie pre nové členské štáty sa poskytne aj podpora, pokiaľ ide o základné osivo a uznané osivo, na ktoré sa vzťahuje rozhodnutie Rady o rovnosti. Článok 2 Osivo sa musí produkovať: a) buď podľa pestovateľskej zmluvy uzatvorenej medzi semenárskym podnikom alebo šľachtiteľom a pestovateľom osiva; b) alebo priamo semenárskym podnikom alebo šľachtiteľom; taká produkcia musí byť doložená pestovateľským vyhlásením. Článok 3 Semenárske podniky a šľachtitelia uvedení v článku 2 schvália alebo zaregistrujú členské štáty. Schválenie alebo zaregistrovanie členským štátom platí v rámci celého spoločenstva. Článok 4 Každý členský štát poskytne podporu iba vzhľadom na osivo, ktoré sa zobralo z úrody na jeho území počas kalendárneho roka, v ktorom začína hospodársky rok, na ktorý sa podpora stanovila. Podpora sa poskytne všetkým pestovateľom osiva podľa podmienok, ktoré zabezpečujú rovnaké zaobchádzanie pre užívateľov bez ohľadu na miesto ich zriadenia v rámci spoločenstva. Článok 5 Členské štáty zavedú systém administratívnej kontroly na zabezpečenie toho, aby sa splnili podmienky požadované pre poskytovanie podpory; zabezpečia najmä, aby sa registrovali pestovateľské zmluvy a vyhlásenia uvedené v článku 2. Článok 6 1. Podpora uvedená v článku 3 nariadenia (EHS) č. 2358/71 patrí pod definíciu intervencie obsiahnutých v článku 3 (1) nariadenia (EHS) č. 729/70. 2. Výdavok vyplývajúci z podpory uvedenej v odseku 1 sa rovná čiastkam zaplateným v súlade s článkom 3 nariadenia (EHS) č. 2358/71 a s ustanoveniami prijatými podľa uvedeného článku. Článok 7 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskych spoločenstiev. Bude sa uplatňovať od 1. júla 1972. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 2. augusta 1972 Za Radu predseda T. Westerterp [1] Ú. v. ES L 246, 5.11.1971, s. 1. [2] Ú. v. ES L 94, 28.4.1970, s. 13. [3] Ú. v. ES 125, 11.7.1966, s. 2298/66 (66/403). [4] Ú. v. ES L 87, 17.4.1971, s. 24 (71/162). --------------------------------------------------